b'\n_START_ARTICLE_\nInnbyggerunders\xc3\xb8kelse\n_START_SECTION_\nResultater\n_START_PARAGRAPH_\nInnbyggerunders\xc3\xb8kelsen viser at innbyggerne i Norge er alt i alt sv\xc3\xa6rt tilfredse med \xc3\xa5 bo og leve i Norge i kommunen sin. H\xc3\xb8y kvalitet p\xc3\xa5 tjenester, et godt bomilj\xc3\xb8 og lav arbeidsledighet er antakelig med p\xc3\xa5 \xc3\xa5 gi de gode resultatene.  _NEWLINE_Folkebiblioteket er mest popul\xc3\xa6r av de 23 tjenestene det er innhentet brukererfaringer for. \xc2\xa0Mange av tjenestene som inng\xc3\xa5r i unders\xc3\xb8kelsen, viser fremgang fra tidligere \xc3\xa5r.\n_START_SECTION_\nHva blir det stilt sp\xc3\xb8rsm\xc3\xa5l om?\n_START_PARAGRAPH_\nInnbyggerunders\xc3\xb8kelsen best\xc3\xa5r av to unders\xc3\xb8kelser rettet mot ett og samme utvalg. Innbyggerdelen g\xc3\xa5r ut til et tilfeldig utvalg av innbyggerne og blir besvart av b\xc3\xa5de de med og uten erfaring med ulike offentlige tilbud og virksomheter. Brukerdelen besvares av de som i innbyggerdelen oppgir at de har erfaring med \xc3\xa9n eller flere offentlige tjenester._NEWLINE_Sp\xc3\xb8rsm\xc3\xa5lene i innbyggerdelen er rettet mot hvordan det er \xc3\xa5 leve og bo i kommunen og Norge, og hva innbyggerne totalt sett mener om de viktigste tjenestene i forvaltningen._NEWLINE_Sp\xc3\xb8rsm\xc3\xa5lene i brukerdelen er rettet mot \xc3\xa5 m\xc3\xa5le tilfredsheten med den enkelte tjenesten de har erfaring med. Det blir stilt sp\xc3\xb8rsm\xc3\xa5l om for eksempel tilgjengelighet, informasjon, materielle forhold, tilpasning, digitale tjenester, ansattes service og evne til \xc3\xa5 l\xc3\xb8se oppgavene.\n_START_SECTION_\nTilgjengelighet\n_START_PARAGRAPH_\nResultatene kan lastes ned fra Difis hjemmesider og brukes til egne analyser. Dataene vil kunne v\xc3\xa6re interessante for forskere og studenter i tillegg til kommunal og statlig forvaltning.\xc2\xa0\n_START_SECTION_\nGjennomf\xc3\xb8ring av innbyggerunders\xc3\xb8kelsen\n_START_PARAGRAPH_\nUnders\xc3\xb8kelsen gjennomf\xc3\xb8res blant et representativt utvalg av Norges befolkning fra 18 \xc3\xa5r og over. Utvalget blir trukket tilfeldig fra Folkeregisteret og omfatter 30 000 personer. Det blir trukket respondenter for hvert kj\xc3\xb8nn i fem aldersgrupper i hvert fylke._NEWLINE_Sp\xc3\xb8rreskjemaet sendes i posten, men kan ogs\xc3\xa5 besvares p\xc3\xa5 internett.'